REGOLAMENT TAL-KUMMISSJONI (KE) Nru 560/2009
tas-26 ta’ Ġunju 2009
li jemenda r-Regolament (KE) Nru 874/2004 li jippreskrivi r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju [Domain] tal-Ogħla Livell .eu u l-prinċipji li jirregolaw ir-reġistrazzjoni
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 733/2002 tat-22 ta’ April 2002 dwar l-implimentazzjoni tad-Domain tal-Ogħla Livell .eu (1), u b’mod partikolari l-Artikolu 5(1) tiegħu,
Wara li kkonsultat ir-Reġistru skont l-Artikolu 5(1) tar-Regolament (KE) Nru 733/2002,
Billi:
(1)
It-tielet paragrafu tal-Artikolu 6 tar-Regolament tal-Kummissjoni (KE) Nru 874/2004 (2) jipprovdi li r-Reġistru għandu jwettaq ir-reġistrazzjoni tal-ismijiet ta’ domains fil-karattri alfabetiċi kollha tal-lingwi uffiċjali tal-Komunità meta standards adegwati internazzjonali jsiru disponibbli.
(2)
Il-lingwi uffiċjali tal-Komunità jinkludu iktar karattri alfabetiċi minn dawk li kienu disponibbli għar-reġistrazzjoni fil-bidu tal-perjodu tar-reġistrazzjoni f’fażijiet provdut fil-Kapitolu IV tar-Regolament (KE) Nru 874/2004.
(3)
Madankollu, issa li sar teknikament possibbli li l-ismijiet jiġu rreġistrati fil-lingwi uffiċjali tal-Komunità taħt id-Domain tal-Ogħla Livell .eu (minn issa ‘l quddiem imsejjaħ “TLD”) billi jintużaw ukoll il-karattri alfabetiċi li ma kinux disponibbli għar-reġistrazzjoni f’dak iż-żmien.
(4)
Jeħtieġ li jiġi żgurat li l-partijiet interessati jiġu infurmati dwar il-karattri l-ġodda qabel ma’ dank il-karattri jkunu disponibbli għar-reġistrazzjoni ta’ ismijiet taħt it-TLD .eu. Għalhekk ir-Reġistru għandu jippubblika minn qabel l-informazzjoni dwar il-karattri alfabetiċi li se jiżdiedu mal-karattri li diġà huma disponibbli għar-reġistrazzjoni tal-ismijiet taħt it-TLD .eu.
(5)
F’konformità mat-tieni paragrafu tal-Artikolu 9 tar-Regolament (KE) Nru 874/2004 il-Kummissjoni talbet lir-Reġistru biex jintroduċi ċerti ismijiet tad-domain direttament taħt it-TLD .eu għall-użu mill-istituzzjonijiet u entitajiet Komunitarji. Issa li sar teknikament possibbli li l-ismijiet jiġu rreġistrati fil-lingwi uffiċjali tal-Komunità taħt it-TLD .eu billi jintużaw ukoll il-karattri alfabetiċi li ma kinux disponibbli fil-bidu tal-perjodu tar-reġistrazzjoni f’fażijiet provdut fil-Kapitolu IV tar-Regolament (KE) Nru 874/2004, il-Kummissjoni għandha tingħata l-possibbiltà li titlob lir-Reġistru jintroduċi ismijiet tad-domain li fihom dawk il-karattri minbarra l-ismijiet li diġà kienet talbet għalihom.
(6)
L-Istati Membri, il-pajjiżi kandidati u l-membri taż-Żona Ekonomika Ewropea talbu għar-reġistrazzjoni jew ir-reżervazzjoni tal-ismijiet tagħhom skont l-Artikolu 8 tar-Regolament (KE) Nru 874/2004. L-ismijiet konċernati huma elenkat fl-Anness għar-Regolament (KE) Nru 874/2004. Issa li sar teknikament possibbli li l-ismijiet jiġu rreġistrati taħt it-TLD .eu billi jintużaw ukoll il-karattri alfabetiċi tal-lingwi uffiċjali tal-Komunità li ma kinux disponibbli għar-reġistrazzjoni fil-bidu tal-perjodu tar-reġistrazzjoni f’fażijiet provdut fil-Kapitolu IV tar-Regolament (KE) Nru 874/2004, ċerti pajjiżi talbu biex isiru tibdiliet f’dawn il-listi.
(7)
Jeħtieġ għalhekk li l-listi fl-Anness għar-Regolament (KE) Nru 874/2004 jiġu aġġornati sabiex jitqiesu l-ismijiet li fihom karattri li qabel ma kinux disponibbli.
(8)
Ir-Regolament (KE) Nru 874/2004 għandu jiġi emendat skont dan.
(9)
Peress li huwa fl-interess taċ-ċittadini Ewropej u tal-impriżi li jkollhom il-possibbiltà li jirreġistraw l-ismijiet fil-lingwi uffiċjali tal-Komunità malajr kemm jista’ jkun billi jużaw il-karattri alfabetiċi li qabel ma kinux disponibbli għar-reġistrazzjoni fil-bidu tal-perjodu tar-reġistrazzjoni f’fażijiet provdu fil-Kapitolu IV tar-Regolament (KE) Nru 874/2004, id-dħul fis-seħħ ta’ dan ir-regolament ma għandux jittawwal bla bżonn.
(10)
Il-miżuri previsti f’dan ir-Regolament huma bi qbil mal-opinjoni tal-Kumitat tal-Komunikazzjonijiet (3),
ADOTTAT DAN IR-REGOLAMENT:
Artikolu 1
Ir-Regolament (KE) Nru 874/2004 huwa emendat kif ġej:
(1)
L-Artikolu 6 huwa emendat kif ġej:
(a)
L-ewwel, it-tieni u t-tielet paragrafi jsiru l-paragrafi 1,2 u 3.
(b)
Ir-raba’ paragrafu jinbidel b’dan li ġej:
“4. Jekk jagħti l-każ li jsir teknikament possibbli li l-ismijiet jiġu rreġistrati fil-lingwi uffiċjali taħt it-TLD .eu billi jintużaw il-karattri alfbetiċi li ma kinux disponibbli għar-reġistrazzjoni fil-bidu tal-perjodu tar-reġistrazzjoni f’fażijiet provdut fil-Kapitolu IV, ir-Reġistru għandu javża fuq il-websajt tiegħu li se jkun possibbli li l-ismijiet jiġu rreġistrati taħt .eu TLD b’dawk il-karattri.
L-avviż għandu jkun fih lista tal-karattri inkwistjoni u għandu jħabbar id-data minn meta se jkun possibbli li l-ismijiet tad-domain .eu jiġu rreġistrati biulli jintużaw dawn il-karattri.
L-avviż għandu jsir mhux aktar tard minn tliet xhur qabel dik id-data.
5. Ir-Reġistru ma għandux ikun meħtieġ li jwettaq funzjonijiet li jużaw lingwi li ma jkunux il-lingwi uffiċjali. ”
(2)
L-Artikolu 9 huwa emendat kif ġej:
(a)
L-ewwel u t-tieni paragrafi jsiru l-paragrafi 1 u 2.
(b)
Għandu jiżdied il-paragrafu 3 li ġej:
“3. Jekk jagħti l-każ li jsir teknikament possibbli li l-ismijiet jiġu rreġistrati fil-lingwi uffiċjali taħt eu TLD billi jintużaw il-karattri alfabetiċi li ma kinux disponibbli għar-reġistrazzjoni fil-bidu tal-perjodu tar-reġistrazzjoni f’fażijiet provdut fil-Kapitolu IV, ir-Rġistru għandu jinnotifika l-Kummissjon dwar dan.
Dik in-notifika għandha ssir mhux aktar tard minn xahar qabel il-jum tal-avviż imsemmi fl-Artikolu 6(4) u għandha tindika d-data tal-avviż.
Sa mhux aktar tard minn għaxart jiem tax-xogħol qabel id-data tal-avviż li jkun sar skont l-Artikolu 6(4), il-Kummissjoni għandha titlob lir-Reġistru jintroduċi kwalunkwe mill-ismijiet tad-domain li jkun fih wieħed jew aktar minn dawk il-karattri li jkun jixtieq jirriżerva għall-użu mill-istituzzjonijet u entitajiet Komunitarji, direttament taħt it-TLD .eu.”
(3)
Fir-raba’ paragrafu tal-Artikolu 11 ir-referenza għat-“tielet paragrafu tal-Artikolu 6” jinbidel bir-referenza għall-“Artikolu 6 (3) ”.
(4)
Fl-ewwel subparagrafu tal-paragrafu 1 tal-Artikolu 1 ir-referenza għall-“ewwel paragrafu tal-Artikolu 6” jinbidel bir-referenza għall-“Artikolu 6 (1) ”.
(5)
L-Aness jinbidel bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Ġunju 2009.